khistorydata/jeongjo-sjw-relations huggingface dataset:
정조 12년
趙衍德以刑曹言啓曰因承政院啓辭政府疏箚書吏移送法司照律事傳敎內該吏等依啓辭令該曹卽爲査出捧供分輕重照律痛繩具由草記事命下矣議政府疏箚書吏金敎澤捉來取招則以爲昨日本府直房庫直張德萬持書吏申載淸所傳三大臣聯箚傍草來給使之謄納於本府堂上宅故謄出於直房之際各司疏箚吏之齊會於朝房者一齊入來各各謄出以至於徑先頒布冒犯邦禁之境云故張德萬處取招則以爲受傍草於申載淸使使令回鑑于大臣宅後傳給金敎澤使之謄納于兩堂上宅云故申載淸處取招則以爲從前大臣箚子繕寫時府吏在傍出草箚子入呈後傳給庫直使之回鑑於諸堂者乃是流來之例故昨日三大臣聯箚傍草果於原本入呈後出付張德萬以爲回鑑之地矣因疏箚書吏之不能禁斷各司吏之謄出致有此徑頒犯禁之境云故取考律文則大明律制書有違條有曰凡奉制書有所施行而違者杖一百名例云隨從者減一等留中箚本之徑先謄播究其本則雖由於本府吏之書出傍草而畢竟各司吏之謄播專由於本府疏箚吏之不能禁斷則兩吏似不無輕重之別故金敎澤以制書有違律杖一百申載淸張德萬等以隨從減一等各杖九十竝姑爲嚴囚待用杖擧行何如傳曰允
정조 12년
備邊司啓目粘蓋此西學其旨淺近其說謊怪非若老佛之書近理而亂眞則本不是爲識者之所點染而向來聖敎旣嚴且截敎是則雖是愚蠢之類宜不敢更事學習而今以疏辭觀之其端之漸熾可知其流之爲害無窮及今痛禁在所不已而惟其禁之之要只在於永絶其書是白如乎燕購之路旣已禁斷則前此出來者似無多本嚴飭京兆及諸道定其日限收聚燒火如是申飭之後復有潛自謄傳轉相誑惑者則摘發重繩斷不饒貸之意申明知委何如判付啓正學明邪說熄則似此不經之書不期無而自無人之視之反不如燕郢雜談溯源端本之方政屬急先務然本事今旣登徹於章奏若不別加禁斷流弊誠亦不些自廟堂將此判辭嚴飭申諭俾各遷善火書之請非不好矣一有見遺反損法紀且此爲學異於楊墨老佛其出未久其傳不廣但令家藏者投之水火違令者隨現勘罪士夫無一人玷汚則愚氓之動於禍福之說者自可發蒙而披昏朝家以爲不必於此重用力云爾仍令內而太學外而方伯知有從事厥書之人揭罰示衆勿齒士流事一體分付爲良如敎
정조 12년
刑曹判書李文源疏曰伏以轉頭之頃文孝邸下祥禫奄過聖心傷悼何以堪抑臣民哀廓益復靡極仍伏念臣以當日罪負頑不滅死尙逭王章至於今春所犯亦合重律而聖度包荒乍黜旋宥臣於是塡胸哀冤撫時冞增滿面慙惶還城倍甚忽於此際分司特除有隕自天飭敎繼辱疏批且嚴罔赦之失都付公罪曲察之念俾伸私義又況筵席誨責諄複勤摯殆有過於家人父子從前寵遇已萬萬踰涯於今滓穢猶眷眷至此雖使臣世世殞結何以報答旣承魂宮宿衛之任獲及靈几未撤之前豹直是急兎株莫守陪扈廞帷雖幸微誠之少伸冒穿朝衣實慙廉防之大壞方夙夜悶阨無以爲身迺者司寇新命又下於此際臣抑塞震越益不知自措嗚呼向也露頂雖或歸之酒失今焉抗顔豈非古人所謂醒亦狂者耶讎月宮班暫時洩哀猶可說也因此進身兜攬淸腴又豈私分之所敢安耶似此情勢天鑑之所俯燭同朝之所共諒不待臣言之畢宜有以處之也苟使臣彯纓結綬重入脩門則雖街童走卒必皆嗤點曰彼夫也更玷榮塗眞箇辱朝廷眞箇無忌憚云爾臣於是其將何辭而自解乎臣身狼狽固無足言而重貽累於則哲之明尤當如何江湖鳧雁初不足有無南山惡竹終不可葀而羽之與其强策癡頑上下俱失曷若許令枳廢任其放誕使緋衣烏巾不復近於牛行馬走之身以卒天地再造之澤哉嗚呼臣命途險釁蚤歲孤露此生此歲所自依仰者惟我君父而已性甚椎魯動輒生疣輕亦駭笑甚或怒詈然而隨事善視曲加恩藉亦惟我殿下而已臣雖至愚極迷寧不知感夷險燥濕萬死惟甘而福過神昧孽由已作荐誤朝冠實無其望願遂初服諒非獲已言之及此不覺涕淚之被面也臣方見差釋菜享官事係往役不敢言私今將出齋而至於見職去就初非可論荐召之下末由趨承略入文字申控衷懇伏乞聖玆俯垂鑑諒將臣所被職名亟命鐫削仍治臣前後罪犯永賜斥黜俾遂至願焉答曰省疏具悉到今醉與醒不須言但當有除竭蹶而已雖曰謝過如是張皇可乎卿則推考卽爲肅命
정조 12년
持平宋煥箕疏曰伏以居諸不留文禧廟祥禫奄過臣民哀冤益復如新仰惟聖懷何以自抑仍伏念衰朽賤臣分甘丘壑乃於前歲之夏猥蒙收擢之恩自以庸陋無似不敢仰承隆旨罪重逋慢久愈惶蹙不意玆者除命又降臣之震駴隕越視初有加益不知所以自措也臣之鹵莽蔑裂雖求爲窮閻一學究而亦不得矣旌招恩命豈是微分所敢承膺者也臣之曩時籲陳之辭誠非敢一毫虛飾上欺天聽也而未蒙垂察反被異渥近侍遠臨傳宣聖批辭旨隆重至以臣之先祖文正公臣時烈當日之志事期勉於臣臣奉讀以還不覺感涕霑襟繼以愧汗浹背也噫我聖上之於先臣前後追施之隆典罔非曠世之縟擧而繾綣至意逮及後孫臣之闔族感祝靡極擧切糜粉之忱惟思隕結之報而臣之不肖無狀忝先極矣牆面之歎陵替之憂恒切于中而謬竊虛名厚被誤恩乃至於此臣悚恧之極直欲鑽地以入而不可得也聖恩之隆摯不止於湔祓臣身則臣雖冥迷豈不知感激圖報而顧其辱名器累睿簡實如前疏所陳何敢徒懷榮感不自量度而冒當非分之洪私也嗚呼苟使臣欲追先臣未卒之志則實不外乎明天理正人心者而今天理之晦塞人心之陷溺久矣臣在草野非無憂慨之衷而臣實駑劣寧有擔夯之望哉以聖上日月之明不諒蟣蝨之微而寵諭諄切恩除荐加此殆殿下以臣爲或有得於家學之餘緖而臣誠萬不近似則安得免欺誣明時之罪乎此又臣之所大懼也且臣脆弱之質衰癃固甚而病暑方劇㱡㱡欲盡雖欲僶勉趨承而何能自力也樵牧之社久辱華銜在朝廷事體駭異在臣身廉義都喪人之見臣者亦皆愍然而憂況臣之私心兢惶豈敢斯須弛哉玆不得不披肝瀝血冒昧仰籲於宸嚴之下伏乞聖慈特垂鑑諒亟賜鐫免以幸公私不勝大願臣無任激切屛營之至謹昧死以聞答曰省疏具悉爾懇復畀臺銜亦旣經月尙稽敦召之擧者時當炎熱登程非可議際見疏本推讓猶前豈勝悵鬱顧今正學不明以至記誦訓詁人不肯專治斯文之憂孰甚於是爾以先正之孫獨不念出而矯俗之義乎秋雨乍過新涼漸生爾其從速上來無負予虛佇之望事下諭於持平宋煥基
정조 12년
敎原春監司李度默書王若曰海山控日出之邦責攸重於方面旌節畀旬宣之任簡惟在於予心玆撤貳卿之班庸布一省之政眷彼東維重臬實是上游名區通五略而當舟車之衝表裏亘八百里跨二嶺而壯屛翰之勢大小凡卄六州浦戶困漁鹽之征靑州之貢多錯山畬乏粟米之貯衮土之賦惟貞嗟頻年水旱之災式至今而未已顧一方懷保之責誰與我而共憂惟卿圭璋美姿帶礪華冑黌庭遊藝鴻詞擅一頭之名鑾掖蜚英豹直叨雙日之侍雌黃不及於世路頎然吉士之令儀翰墨自娛於平居眞箇文人之本色憂分銅紱西門著鎖鑰之才位躋金緋淸朝貯廊廟之器重厚周通之是以有譽文學政事之何適不宜玆授卿以原春道觀察使兼兵馬水軍節度使巡察使原州牧使卿其祗服寵章勉恢嘉績百年之蔘弊纔革寧售駔儈之舊奸數郡之水害關心尤念鴻澤之新集謹約式著於恒日非欠束薪之規奉揚專在於觀風宜懋憩棠之化至於三考之黜陟公法勿撓於蘇天慨然一路之澄淸風裁益勵於范轡而稟裁厥有典憲顧事爲務從便宜於戱予雖紓東顧之憂卿則切北望之戀仙區之風景信美莫詑潘孟陽登山瘠土之民瘼滋多須勉張益州整器行且召矣往惟欽哉故玆敎示想宜知悉知製敎李羽晉製進
정조 12년
戊申八月初六日卯時上御誠正閣左承旨與原春監司入侍時左承旨趙鼎鎭記事官金孝建李相璜金祖淳原春監司李度默以次進伏訖上曰方面之任體重今年東邑民事不可弛心下往後申飭守宰量宜撫摩如有所聞者第爲陳奏可也度默曰嶺西則似免歉嶺東則旱澇不均不無失稔之患而亦不至於慘歉云矣上命書傳敎曰政官牌招開政命退諸臣以次退出
정조 12년
戊申八月初六日酉時上御重熙堂左副承旨入侍時左副承旨趙衍德記事官金孝建李相璜金祖淳以次進伏訖上命書傳敎曰今日政望之如是遲滯萬萬駭然吏曹堂上推考政廳進去承旨亦爲推考又命書傳敎曰在外玉堂許遞前望單子入之待下批牌招察任又命書傳敎曰食堂到記收來春秋試取自是古例而明日適値釋菜參班生自可食堂何異於食堂到記坐直承旨明日夕後進詣太學食堂後參班擧案收取以來又命書傳敎曰纔因備局回啓有措辭判下者明日適値釋菜多士當齊造令大司成招致諸生傳宣俾有矯弊之實效命退諸臣以次退出
정조 12년
兼都承旨沈豐之坐行左承旨趙鼎鎭坐右承旨權坐直左副承旨趙衍德坐直右副承旨尹行元藥院直同副承旨洪仁浩緣故出注書金孝建病一員未差假注書李貞運藥院直趙台榮仕直事變假注書尹寅基仕
정조 12년
上詣景慕宮展拜罷後內閣政院玉堂藥房口傳問安答曰知道
정조 12년
權啓曰來十一日輪對日次矣敢稟傳曰爲之
정조 12년
趙鼎鎭啓曰今日展拜時承旨不可不備員而同副承旨洪仁浩不爲仕進卽爲牌招何如傳曰允
정조 12년
權啓曰右副承旨入侍以右承旨入侍誤傳當該司謁令攸司科治何如傳曰允
정조 12년
傳于權曰傳香承旨馳詣文廟奉審摘奸以來
정조 12년
傳于權曰發遣吏郞諸執事淸齋與否摘奸以來
정조 12년
傳于趙衍德曰定配罪人李漢謙林光澤放送
정조 12년
以咸鏡監司狀啓今七月令薦新生鰱魚限內不得封進惶恐待罪事傳于趙衍德曰勿待罪事回諭
정조 12년
權以禮曹言啓曰今日宗廟永寧殿景慕宮秋奉審時掌樂院提調李在學依下敎當爲進參而以本職未肅拜終不入來本院提調李在學令政院稟旨牌招以爲擧行之地何如傳曰允臺職雖曰體重奉審所重亦有自別其所進去其待下敎乎雖以古例言之如奉常典牲提調之以兩司長官兼帶者祭物監封例皆進參廟社提調兼帶者奉審亦當進參獨於樂院提調豈敢如是遲滯乎從重推考申飭先進去後謝恩因此又有申飭者憲長之今日陪班不爲入參亦甚做錯亦爲推考
정조 12년
行大司諫李在學啓曰臣之言議風采本不合於淸朝言責之任而樂院兼帶以本職之未肅拜不敢進參於奉審至承問備之命誠不勝萬萬惶悚且於昨年猥叨憲長略效懲討之義未承批旨臺端一步不可復冒也決矣以此以彼其何敢晏然於臺次乎請命遞斥臣職答曰勿辭亦勿退待
정조 12년
權以成均館官員以釋奠祭獻官意啓曰東廡分獻官宗簿寺主簿李敬心自昨夜猝患暑癨今日受香時僅僅擔舁來到齋所而目下症形有加無減萬無將事之望令該曹卽速變通以爲備員之地何如傳曰允
정조 12년
趙衍德以訓鍊都監言啓曰今八月初七日景慕宮展拜時因兵曹節目弘化門軍三十名把摠李殷昌哨官兪鉉商率領挾輦侍衛弘化門軍五十名哨官李光進率領出付排立當次營門還宮後還爲入直而竝待標信擧行之意敢啓傳曰知道
정조 12년
趙衍德以訓鍊都監言啓曰本局別將李性默身病甚重勢難察任改差何如傳曰允
정조 12년
趙衍德以禁衛營言啓曰本營兼內吹今秋等習角賞格依啓下單子木綿五十疋分等施賞之意敢啓傳曰知道
정조 12년
趙衍德以御營廳言啓曰今八月初七日景慕宮展拜時依兵曹啓下節目弘化門集春營入直軍各五十名除出大將臣李柱國率領弘化門外分左右排立東營入直軍三十名除出入直把摠安宗厚哨官方處行率領宮大門外把守而竝待標信出用解嚴後還入直間集春營哨官李明祿率該哨標下軍七名代直東營哨官姜碩璜代直之意敢啓傳曰知道
정조 12년
趙衍德以司僕寺官員以一二提調意啓曰濟州山馬監牧官金繼喆丁未戊申兩年條封進馬二匹今纔上來禾毛色別單書入依例內廐立養而二匹俱爲體少品劣事極駭然當該封進監牧官金繼喆分付牧使待用刑從重決棍以懲日後何如傳曰允
정조 12년
趙衍德以司僕寺官員一二提調意啓曰濟州出來後運歲貢馬二百匹內二匹船中故失一匹到中路故失實納馬一百九十七匹禾毛色別單書入之意敢啓傳曰知道
정조 12년
趙鼎鎭以左邊捕盜廳言啓曰本廳兼從事官李光益時帶宣傳官職務相妨兼從事官之任改差何如傳曰允
정조 12년
趙鼎鎭以右邊捕盜廳言啓曰本廳兼從事官李晦植時帶宣傳官職務相妨兼從事官之任改差何如傳曰允
정조 12년
校理徐配修疏曰伏以臣於日前聯箚三司之無批還給一時譴削竊有所憂慨者噫有懷必陳三司之職耳其言雖或不槪於聖心固當假借包容毋或摧折而況其齊籲之擧寔出懲討之義乎誨責截嚴罪罰隨加已非大聖人來諫之量而且三司箚體所關不輕無批還下其例絶罕尤豈不有欠於我殿下待三司重古規之盛德乎伏乞聖明更加三思特賜反汗仍降批旨以示優容之意焉臣無任屛營祈懇之至省疏具悉日前三司譴削之擧出於矯時變俗四字意豈淺淺乎大官如此卿宰如此三司如此一日二日因循而已則其害不止於國不國寧不澟然今日朝廷有眞箇公亮忠直之士其所標異獨別必不待予言之申申而前後責勉徒歸於蔑效治不從心予固自反敎不率軌孰執其咎乎御極十餘年間道盡由中能得大臣之體者伊日惟見端揆一人人人皆然待太卑之說豈發於筵席乎況臺章頭辭至以取考該廳判付爲說尤有異於全昧本事隨衆劻勷則其在尊國體尊臺體之道又不可不明示好惡俾定規模收還與否非所可論矣三司不賜批事本事自本事故例自故例數字例批追頒無難矣
정조 12년
戊申八月初七日卯時上詣景慕宮展拜入侍時兼都承旨沈豐之行左承旨趙鼎鎭右承旨權左副承旨趙衍德右副承旨尹行元記事官金孝建假注書趙台榮記事官李相璜金祖淳檢校提學吳載純檢校直閣徐鼎修直閣鄭大容待敎尹行任以次隨駕上具翼善冠衮龍袍乘輿出宣化門藥房都提調金熤進前奏曰朝候尙熱此時勞動聖體若何上曰一樣矣卿則留在本院可也駕由建陽門出弘化門入逌瞻門詣齋室外降輿入齋室少頃出東狹門就板位行再拜禮詣宮內奉審訖還御齋室少頃出西狹門乘輿出日瞻門鼎鎭曰以日熱俄有挾輦軍左右列次次闊遠行作之下敎則當於駕前近地排立以待而今此挾輦軍尾局以上一竝前進駕前後無一環衛之軍事極可駭師律所關不可仍置當該不飭之大將推考狹輦將所當重勘而本院請推之外無他可施之罰何以爲之乎上曰大將事依爲之挾輦將竝令該府拿問處之可也出擧條駕入弘化門由建陽門入協陽門還內諸臣退出
정조 12년
戊申八月初七日午時上御重熙堂戶房承旨入侍時左副承旨趙衍德假注書趙台榮記事官尹行任金祖淳以次進伏訖上曰校理李義鳳尙不肅拜乎衍德曰李義鳳來到闕外謂有身病終不肅謝矣上曰雖擔舁入來卽爲肅謝事分付賤臣承命出傳命書校理徐配修疏批命書榻敎曰今初五日三司削職傳敎中原疏還給四字抹去批答以省箚具悉省疏具悉書出命書傳敎曰今番三司削職中至於都憲年久後復叨今以標異自拔猝加責勉與近日迷溺之人混同處分殊不稱當而如許事端一日內竝呈箚疏之爲萬萬駭擧雖當日出身之人猶可辨其可否豈可苟然循同乎混勘雖過獨免亦不可原傳旨中前都憲金載順以罷職改付標命退承史以次退出
정조 12년
兼都承旨沈豐之坐行左承旨趙鼎鎭坐直右承旨權坐直左副承旨趙衍德坐右副承旨尹行元藥院直同副承旨洪仁浩病注書金孝建仕直一員未差假注書李貞運藥院直事變假注書尹寅基仕
정조 12년
傳于權曰傳香承旨馳詣社稷奉審摘奸以來
정조 12년
傳于趙衍德曰戶禮房承旨入侍
정조 12년
行大司憲徐有防啓曰臣姿性魯下言議骫骳本不合於淸朝耳目之任而輒因事會間或承膺絲毫無補愧懼恒切日前伏承前望特點之恩繼而有閟宮展拜之命揆以義分固當竭蹶趨進於閣班之末而第念本職有異庶官且是臣屢叨蔑效之地末由進身未卽出肅此際以陪班不參責之做錯罰止問備闕禮之罪實無所逃顧何敢晏然蹲冒於臺次乎請命遞斥臣職答曰臺諫因避出肅不拘無時昨朝問備之後無端經宿何也昨緣日暮今始來避云云卽避嫌例語卿則非日暮而經宿所失尤大然不可以此輕遞勿辭亦勿退待
정조 12년
以呂萬永張泳囚單子傳于趙鼎鎭曰保放
정조 12년
傳于趙鼎鎭曰坐直承旨與大司成入侍
정조 12년
權以吏曹言啓曰今此風雲雷雨祭終獻官鄭萬始金履牅實預差啓下矣俱以身病猝重勢難出齋云不得已本曹正郞成德雨改付標以入之意敢啓傳曰知道
정조 12년
權以吏曹言啓曰今此風雲雷雨祭壇下執禮前掌令申禹相大祝前縣監徐美修塡差而時無職名令該曹口傳付軍職何如傳曰允
정조 12년
權以賑恤廳言啓曰今月初八日乃是八巡給糧當次日故發遣本廳郞廳與備邊司郞廳各該部官同往四郊病民中飢困最甚者抄出給米東部字內三口西部字內一口南部字內四口合八口米二斗六升上下同月初三日及初六日備邊司郞廳間三日摘奸時本廳郞廳同爲隨往目見頷顑之類卽地救急之數東部字內六口西部字內一口南部字內十二口北部字內五口合爲二十四口米爲八斗六升自六月初十日至八月初八日給糧合爲八巡備邊司郞廳摘奸日救急合爲十四巡前後通計病民爲二千七百八十二口米爲四十七石七斗九升矣見今病民寢少秋穀將登給糧一款依日前定奪仍爲撤罷結幕恤典等節一從該部所報擧行計料之意敢啓傳曰知道
정조 12년
趙鼎鎭以兵曹言啓曰內吹螺赤龍虎營兼內吹等今秋等習角時賞格木依判下別單分等施賞之意敢啓傳曰知道
정조 12년
趙鼎鎭以訓鍊都監言啓曰本局兼內吹今秋等習角賞格依啓下單子木綿四十七疋分等施賞之意敢啓傳曰知道
정조 12년
趙鼎鎭以御營廳言啓曰本廳兼內吹今秋等習角賞格依啓下單子木綿四十五疋分等施賞之意敢啓傳曰知道
정조 12년
獻納柳協基疏曰伏以自天之祐大德必受彌月之慶匝域齊祝仍伏念臣於年前忝叨見職李東馨之凶疏出而外假論人之名內售嘗試之計旨意凶險輿情駭惋秪緣臣昏昧鈍劣職在言地未能趁時聲討不職之失合被大何自作之罪無以自解政曹停望還是薄罰杜門訟愆自分永枳不自意上天至仁聖世無棄前望特點始下於再昨秋而旋以在鄕遞今此恩命又辱於三載竢罪之中前後異渥何以至此擯廢之蹤復玷朝班僨敗之身更廁臺端闔門驚惶感極而涕區區頌祝之忱惟當不顧情地不計廉防聞命竭蹶粗伸義分而滌蕩之恩雖出常格惶恧之情多畏公議除旨降辱今爲再宿泯泯縮伏殆若石木然而頑不知感有臣如此生不如死玆敢冒萬死瀝血哀籲於天地父母之前伏乞聖慈諒臣難冒之義治臣未勘之罪仍令選部刊臣姓名於仕籍使公論行而私分安千萬幸甚臣方自劾而請罪何敢以一時誤恩自處言官開口論事而秉彝之性本欲出位而必討積憤之心寧忍獻疏而終默噫嘻痛矣亂臣賊子之醞釀凶圖睥睨王室者終古何限而其不利國本之安固百計搖撼一串傳法者豈有如比年諸賊乎蓋自丙丁至于今十數載之間梟獍之心腸互相糾結鬼蜮之情狀後前和應涓涓而至於淊天炎炎而及於燎原必欲無國而後已君臣上下之所以處此變者伈泄若干戚舞之解平城圍玩愒如升氣症之用使君子湯如是而變怪安得不層生凶孽安有所知畏臣請溯源而略論之噫麟謙危逼之計馴致能範之急變龜柱兇猾之謀終成量彝之劇逆國榮德相爲之表裏而夏材瑮爲之影響急謀專在於陰移狂圖至擬於稱兵於是乎將相肘腋之地尙喆則有子宇鎭善復則有子以謙有姪明謙視國家如仇讎六字刀割以至揆明之凶言匡運之逆謀無非搖動我國本者而駭機急鋒凜凜乎非朝伊夕倘非我東朝聖母一札諺敎折其奸而遏其亂國之有今日未可知也噫嘻痛矣再昨年五九月事言之淚暗思之瞻裂大小臣僚沬血飮泣誓不欲俱生者三載如一日而悲冤之言反爲陳談究覈之請遂作文具今於祥禫已過萬事都休之後若臣之人與言俱微者拾取諸臣未得請之說貽我聖上不忍聞之慽者跡涉隨衆罪犯不誠嗚呼臣之言其可以已之而不已乎雖然昔之人有云明主可以理奪臣請以天理人情之所不容不言者流涕而陳之數年以來中外積惋人神久鬱莫不曰醫媼吾讎也宇偉國賊也此讎不報倫彝泯矣此賊不討紀綱斁矣噫彼妄投熱劑之逆醫徑斷乳道之凶媼非渠自辦必有所嗾宇鎭則以天生妖孽父有尙喆而席其威權友有時偉而助其聲勢計鉸之心久爲路人之攸知顧瞻之意明有鞫庭之所供此特未伏法之復謙也罪如此賊凶如此賊而生出獄門假息海島古今天下寧有是也耶至若時偉則凶譎之性虛張戚里之權勢貪濫之習陰懷巨猾之奪饜使人心詿誤而受其欺騙世道波蕩而胥及淪溺此政所謂凶于國害于家者而況於妖宇手脚全露之後人皆斥絶而渠獨綢繆及夫擬帥之謀現發而二凶之密地揣摩如戰鬪泥此其罪萬戮有餘而於渠猶是細故八域同慶之日顯帶不滿之色丕號載定之時敢發太早之說公證分明國言喧騰似此凶肚似此凶言何謀之不做何變之不圖而徑施島竄姑置勿問朝廷之擧措如此而人心何以悅服國勢何以鞏安臣與時偉不幸而居在近洞知面而未知其心辨奸不早有愧古人今得可言之會略效必誅之義言亦晩矣臣實痛之伏願殿下亟揮乾斷三司諸請竝賜允兪醫媼宇偉等四賊待用刑一倂拿來就其己輸之供已露之跡而窮覈正法使天彝明而國冤洩焉今番嶺島諸罪人之不付王府任之捕廳固知聖意之有在而囚供文案不許出示旋下酌決之命論以獄體殊甚疎虞執法之臣雖不識獄情深淺而箚疏陳見亦其職也聖批諭眎之後一日再箚誠爲瀆屑誨責之譴罰之無所不可而第於處分傳敎中亂法二字有違包容之度亦近迫切之敎大聖人辭令毋或過中區區願忠之心敢此陳勉僭妄之罪無所自逃臣無任屛營祈懇之至謹昧死以聞答曰省疏具悉勿煩附陳事深斥之故言不得不切亂法二字焉可還收乎爾其勿辭察職
정조 12년
持平鄭澤孚疏曰伏以日月迅駛文禧廟祥禫奄闋溫文之睿姿永閟止慈之聖情何堪臣以窮海當死之喘蒙恩宥於叶震索之慶奉職牒於定离位之日愛戴之忱有倍他人而臣民無祿遽纏至痛惟玆百身之願只有五內之崩裂而已嗚呼臣之年前遭罹是豈人理之所可堪者哉人言之初不能剚腹自明卽臣之罪也律以邦憲誅戮猶輕而迺者聖鑑孔昭王章太恢特貸縷息薄竄海島五年泣血北望攢祝不自意天日回照於覆盆霈澤偏沾於枯荄生還京國復廁人類臣情到此雖今日生而明日死復何餘恨以此畢命在分滿足則夢想何敢更到於官職榮名惟殿下更加湔拂向以薇垣特除拔臣於十一年坑坎之中仍以天牌一日再臨闔門聚泣閭里聳感噫此何等恩造也河海不足深山岳不足大全保父母也生成天地感激之極涕泗交下涕泗之不足繼之以戰慓凡在一分酬報之地雖赴湯蹈火粉骨糜身一直向前罔敢或後況此前後恩命荐及於釁疣之身叩謝之忱豈容少緩而伊日承宣以不卽出牌至於被罪臣於是惶懍慙悚冒死違逋且其晷刻急遽周旋無路文字申暴亦不得遂焉臣罪至此尤係罔赦惟殿下猶不卽加誅戮只命鞶遞終始曲遂之恩臣方縮伏感頌玆者特除之命又下噫臣雖木石之頑者旣知恩私之愈隆分義之至嚴遂不免冒沒出肅粗伸叩謝之忱而因仍盤礴視同無故則廉防道理豈不萬萬縱恣乎臣之有罪無罪天日在上臣何敢費辭煩瀆而若其事實之如何臣徒懷嚴畏不得自暴則生爲負累之人死作不瞑之鬼臣何敢終默乎臣之待罪南邑也吏奴輩齊訴于臣曰本縣爲奴罪人逆奴命卜當此大無將有逃躱之慮苟或失守則罪將不測渠旣編在奴籍今若差以客舍幇子官當無事所謂客舍幇子至賤最下奴輩厭避之役而有所覉縻可防逃躱云臣初聞而嚴斥之使之更加防守矣其後吏奴逐日來言以爲一向防守旣是行不得之道將爲一邑之大弊而且爲奴罪人差役舊例亦爾旁邑或然云故臣百般趑趄至有問議而畢境許之則此固臣罔赦之罪也前後事實如斯而已以此謂之要任謂之厚資豈不萬萬冤痛也哉始也要免小過終焉自陷大戾是所謂欲巧反拙天日在上臣焉敢誣辭自飾重犯罔上也夫天下事不出常理丙申以來諸賊爲今日臣子者莫不欲食肉而寢皮臣亦人耳其所讎之未或後人惟彼逆家奴屬何心顧藉乎惟殿下旣已俯燭而曲諒之臣不敢章皇以添瀆擾之誅也噫臣早受家傳粗知忠孝之爲可欲而顓蒙昏錯汚衊至斯莫非自取誰怨誰尤言念及此直欲溘然而無知也伏乞天地父母哀臣憐臣亟削臣職仍勘臣罪以爲人臣孤恩負國者戒焉臣以積負之蹤方思自靖之道不敢以見職自居則何可猥有論說而第念春秋之義亂臣賊子人得以誅之且臣積年之悲憤弸中按住不得玆敢附陳焉嗚呼國運不幸亂逆層生自丙丁以來式至今日去年今年接踵相繼千妖百鬼換面互起亂萌潛滋凶禍漸熾將至於天彝斁而人紀絶此曷故焉夫薙草者拔其根而後始無蔓蔓之患防水者塞其源而後方無淊淊之害竊觀近來治逆太疎禍本戒首尙多假息元惡大憝未施當律如鄭妻之百計射日龜柱之三案淊天而或偃處近畿或臥死善地麟謙逆能之窮凶叵測恒善賊趾之至妖極憯而肆市之刑倖逭賊徒莫懲孥戮之典不施凶種或存沮遏大計潛圖國脈榮德之惡萬戮猶輕而亦靳孥籍三道連黨萬金營窟瑮福之凶千古所無而未盡殲夷至於甲辰秋逆變又是窮天罄地所未聞之劇逆大賊也爲今日臣子者雖碎其骨囓其臠九族而夷之百口而湛之猶不足少洩其憤今乃竝與應施之典刑而尙在相持之中由是而義理益晦凶孽益熾曾未幾何丙午之禍變又出矣噫嘻痛矣人皆曰乳媼可鞫也醫官可誅也又曰此必有賊徒潛伏主張凶論閃弄毒手戕斲我國脈無不血眦崩心皆願一灑而再昨冬慈殿所下諺旨中數轉下敎已覷得凶徒之情狀禍胎之根柢而及夫逆宇就捕則庶幾窮覈端緖斯得罪人而伊時鞫獄不過誅戮復明兩賊而止噫宇鎭之四字刀割陰懷異圖時偉之不滿大慶潛蓄凶謀其獍腸梟肚何事不可爲何變不可圖也只緣强族之盤據氣勢之鴟張不加一杖之訊終至減等之配使之戴頭於天壤之間古今天下寧有如許治逆乎以殿下日月之明盡燭鬼蜮之情而曲加涵貸於儲君之讎至於如此臣實拊心冤悶誠莫曉聖意之攸在也噫經斷乳道遽投熱劑此實千古之至恨醫媼之罪固不容誅而苟究禍胎之窩窟則惟彼宇偉是已其凶舌先肆於公座毒喙竟噬於暗地事端沕合心跡綻露內外締結首尾和應吁其凶且慘矣噫夏賊之向上不道千罪萬惡固有浮於鏡夢适雲之流而其爲憯毒與宇偉有若腸肚相連者然夏賊乃宇偉之先唱宇偉卽夏賊之後殿也惟此三賊卽一而二二而一也一種戾氣變幻錯出禍我國家一至於此此臣所以腐心痛骨扼腕而切齒者也夏賊雖戮而尙靳适雲之律宇偉則尙此無恙得保首領惟彼梟獍之徒顧何所懲憚乎臣謂前後諸賊之未施當律者亟允三司之請以洩一國之憤宇偉醫媼等凶徒待用刑設鞫嚴問夬施孥戮之典以申王章以雪國讎焉臣無任激切屛營祈懇之至答曰省疏具悉勿煩爾其勿辭察職
정조 12년
刑曹啓目粘定州前牧使李壽鵬平安前兵使白東俊係是朝官移義禁府處之鄕人劉遇良令本道待用刑嚴刑懲礪白光澤曾經守令亦令該府拿問嚴勘啓下査事毋論巨細道臣之具意見尾陳乃是例規則今此啓本之無跋辭者有違格例該道道臣推考何如判付啓依允爲旀李壽鵬白東俊事回啓措語儘好而別無更覈之端李壽鵬段傳說雖曰爽實侮蔑上官大關國綱其他口業亦多駭忘重勘烏可免乎剩穀査事姑未出場更待來頭處分爲旀白東俊段甘受遜待於在閫時自侮極矣上京之後始向人說道何異怒室色市乎深軫含藏之意雖不索言其壞體統之罪不可仍置罷職爲旀鄕人劉遇良刑懲前縣監白光澤拿勘之請依回啓施行爲有矣時値藏刑遇良乙良刑懲除良令道臣照律定配以懲遐俗爲良如敎
정조 12년
戊申八月初八日巳時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上曰都承旨仕進何處衍德曰仕進藥院矣上曰都承旨使之入侍賤臣承命出與都承旨沈豐之偕入進伏上曰王大妃殿進御湯劑與醫官輩相議自明日停止繼進湯劑方文書入待下敎製入可也命退諸臣以次退出
정조 12년
戊申八月初八日酉時上御重熙堂坐直承旨與大司成入侍時右承旨權記事官金孝建李相璜金祖淳大司成李時秀以次進伏訖上曰成均館墻垣役事果已畢築乎時秀曰昨纔畢役矣上曰今則雖當設科之時無棘圍之弊乎時秀曰似無此弊矣時秀曰臣適因言端有仰達者矣今番泮水堂墻垣修築時典祀廳北邊積土中得石磬二枚上刻篆書夾鍾之夾字下刻癸丑二字而一枚則中柝只餘半句一枚則磬形雖全苔蝕石泐似是久遠之物故謹考國朝寶鑑先朝壬戌社稷樂器庫及備邊司井中得古磬有癸丑刻者十五枚卽世宗十五年朴堧所造云今此石磬旣有癸丑款識則似亦朴堧所造也雖不堪復備樂用而聖廟之傍得此古器敢此仰達矣上曰聖廟之傍得此古磬不可不尊閣而記實爾其記此事實仍令該曹造成樻子藏弆而先朝壬戌年兩處所得出古磬藏置處所及事跡令樂院詳考以啓事分付可也命退諸臣以次退出
정조 12년
傳于趙衍德曰承旨分詣受香所奉審摘奸以來
정조 12년
趙衍德啓曰同副承旨洪仁浩今日不爲仕進卽爲牌招何如傳曰允
정조 12년
趙鼎鎭以備邊司言啓曰慶尙左兵使李潤禧親病甚重連狀乞遞至於三四揆以情理有難强令察任今姑許遞何如傳曰允政官牌招開政以在京無故人差出可也
정조 12년
有政吏批判書吳載純進參判金憙進參議徐鼎修進左副承旨趙衍德進啓曰玉堂闕員今當差出而擬望之人乏少外任竝擬何如傳曰允以朴宗來爲副校理尹致性爲副修撰趙雲紀爲中學敎授尹致性爲南學敎授金志復爲恭陵參奉沈能翼爲忠淸左道京試官故縣監成僴贈吏議贈職事承傳
정조 12년
兵批判書李在簡進參判具㢞病參議宋鍈病參知柳誼入直進行左承旨趙鼎鎭進以魚夏淵爲東里僉使副司直趙宗鉉李顯靖鄭東觀尹致性李書九鄭福煥副司果李魯述尹羽烈李殷模李顯默
정조 12년
傳于權曰北道年事姑未出場此時守令數遞可悶況熟手乎安邊前府使朴宗來姑令仍任玉堂望筒更令差出
정조 12년
以慶尙左兵使望筒傳于趙鼎鎭曰年老近地兵使中待窠調用文臣猶不可況武臣乎近來不擬終涉無意此望筒以久未擬望人勿拘資級高下一依口傳下敎更爲擬入
정조 12년
再政吏批以沈興永爲副校理兼持平單沈能翼安邊府使朴宗來仍任事承傳
정조 12년
兵批以柳孝源爲慶尙左兵使
정조 12년
分副摠管前望單子入之趙德成落點
정조 12년
以咸鏡監司狀啓道內三營都試竝姑停止端川以南習操一如北兵營停止令廟堂稟旨分付事傳于趙衍德曰依狀請施行事分付
정조 12년
以李殷昌兪鉉育囚單子傳于趙鼎鎭曰付過放送
정조 12년
權以弘文館言啓曰新除授副校理沈興永卽爲牌招察任何如傳曰允
정조 12년
權以弘文館言啓曰新除授副修撰尹致性時在京畿長湍地經筵入番事緊請斯速乘馹上來事下諭傳曰依啓
정조 12년
權以吏曹言啓曰承文院校檢李敬臣呈狀內矣身素患痰癖之症猝發於換節之時萬無供職之望云今姑改差何如傳曰允
정조 12년
趙衍德以義禁府言啓曰平安監司金履素査啓據刑曹粘目判付內前縣監白光澤拿勘之請依回啓施行事命下矣白光澤時在定州地云依例發遣府羅將拿來何如傳曰允
정조 12년
趙鼎鎭以義禁府言啓曰京畿南陽府定配罪人李漢謙放送事承傳啓下矣李漢謙卽爲放送事分付該道道臣之意敢啓傳曰知道
정조 12년
趙鼎鎭以義禁府言啓曰黃海兵使孫相龍狀啓據刑曹粘目內東里前僉使張泳李命藝等移本府處之事允下矣張泳今方待命卽爲拿囚而李命藝時在任所云依例發遣府羅將交代後拿來何如傳曰待待命拿囚
정조 12년
戊申八月初九日巳時上御重熙堂承旨入侍時同副承旨洪仁浩假注書趙台榮記注官金鳳顯記事官李相璜以次進伏訖上曰近日政事雖云疏通一番擬望後更不擧論此無異抛置今日政則以疏通後未除職人擬入事分付賤臣承命出傳命書傳敎曰凡事不始則已旣爲則擧措豈或苟且況玉堂則幾乎無人見枳此外搢紳無論文蔭武萬一有難於取捨如前仍循寧有如許斑駁之政近來事不復提撕便卽依舊此等處宜用一膝轉旋之規干連逆獄名在丹書外文蔭武近來不擬望之人一竝書入書入係是無前之別例旣見之後決不欲如前任他敢遵代柱帖故事將此書入別單續當頻有申飭以此分付兩銓須各着意對揚無使飭敎有煩複仍又快革口然心不然前顧後瞻左依右違之鄙俗陋習上曰玉堂前望外任勿拘擬入出榻敎命書傳敎曰近日雖不如例逐日赴衙自是劇務輪番之職必有相妨刑曹判書李文源兼帶摠管許遞前望單子入之待下批牌招察任命退承史以次退出
정조 12년
戊申八月初九日未時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上命書刑曹草記及備局草記批旨訖上曰今日坐直誰也衍德曰臣與同副承旨也上命書傳敎曰政官牌招開政以玉堂及學敎授望筒又命書傳敎曰更爲擬入命退諸臣以次退出
정조 12년
兼都承旨沈豐之藥院直行左承旨趙鼎鎭坐直右承旨權坐左副承旨趙衍德坐直右副承旨尹行元坐同副承旨洪仁浩病注書金孝建仕直一員未差假注書李貞運藥院直事變假注書尹寅基仕
정조 12년
趙鼎鎭啓曰備邊司郞廳來言今日賓廳日次而聖節望闕禮習儀相値不得來會云矣敢啓傳曰知道
정조 12년
權啓曰臣望闕禮習儀進去下直之意敢啓傳曰知道
정조 12년
傳于趙鼎鎭曰下直京試官守令入侍
정조 12년
傳于趙衍德曰未肅拜玉堂及兩司許遞今日政差出
정조 12년
傳于趙衍德曰政官入侍
정조 12년
有政吏批判書吳載純進參判金憙進參議徐鼎修進右承旨權進以宋銓爲執義金光岳爲獻納鄭來百爲正言尹羽烈爲副修撰金益大爲軍器判官白師敏爲校檢朴柱遇爲兵曹佐郞
정조 12년
兵批判書李在簡進參判具㢞病參議宋鍈病參知柳誼入直進行左承旨趙鼎鎭進副護軍李潤禧副司直趙德成
정조 12년
兵曹以李漢泰爲守禦中軍
정조 12년
以兵曹武臣抄入別單傳于趙鼎鎭曰此外卿所不知者或有遺漏細考官案更加遍問知其必無漏然後書入而如初單之具綜地處切勿書入其弟之坐謫不過一時玉成之意則其父兄之坐累萬萬不成說此等人之混錄反有害焉亦非書入之本意以此知悉
정조 12년
以義禁府都囚徒傳于趙鼎鎭曰呂萬永伊時年事宜有參酌付過放送使之當日還官
정조 12년
趙衍德以承文院都提調意啓曰院寫字官實差訓長金德亨有頉代以預差訓長洪普運依例陞實而預差訓長代以李燁差定以爲依前勸奬之地何如傳曰允
정조 12년
應敎李宗燮疏曰伏以臣行已無素爲世所棄杜門縮伏未嘗自齒於本人者于今六七年所矣至於官職二字臣固不敢自期於此生而人亦初不擬議於臣身不意天地之仁無物不遂簪履之收猥及滓穢玉署除旨出於夢外拔之衆棄之中續其旣絶之命使臣之八耋老父母扶杖出門手捧恩誥攢祝雲天感極而涕臣雖卽日滅死固無餘憾尙何敢抗顔趨膺重犯唐突之誅而飭敎荐降庚牌儼臨臣於此求死不得冒入脩門聆仙漏而如在夢境瞻天陛而若隔前生以首頓地有淚無從未知釁累如臣枳廢如臣者何可以得此於聖明之世也然而朝廷之上四維爲先人臣之分廉義亦重今若以夤緣一出爲幸而便欲爲因仍蹲冒之計則如臣玷汙之賤雖不敢以廉防自居同朝之士皆將羞與之爲伍感恩而出必至辜恩怵分而膺反歸犯分臣之一身固不足恤而其於辱淸朝而累聖簡何哉且臣未敢自處以本職顧何暇論於兼帶而第臣之春秋兼銜與同副承旨臣洪仁浩有友壻應避之嫌揆以公格亦難冒膺伏乞天地父母諒臣難强之情察臣必遞之義亟命選部依前勿復檢擬以靖私義以卒生成之澤千萬血祝臣無任涕泣祈懇之至謹昧死以聞
정조 12년
戊申八月初十日卯時上御誠正閣下直守令京試官入侍時行左承旨趙鼎鎭假注書李貞運記事官李相璜金祖淳江東縣監申全羅都事韓光植平安南道京試官鄭大容全羅左道京試官李洪載以次進伏訖上曰江東縣監進奏職姓名可也進奏訖上命鼎鎭宣諭後命先退上敎大容等曰爾等一是閣臣一則近來熟見知其可用此雖小事亦出試可之意須貞白一心以得人才可也上命大容等先退命書傳敎曰秋夕差祭隔日卿宰侍從堂上堂下罷散人員竝敍用命退承史以次退出
정조 12년
戊申八月初十日辰時上御誠正閣左副承旨入侍時左副承旨趙衍德記事官金孝建尹行任金祖淳以次進伏訖上曰政望何不入啓衍德曰姑未開政矣上曰間政何時有命而望筒尙不入啓政官事極爲該然吏曹事知書吏招問委折申飭開政可也上命書傳敎曰到記旣許勿拘額數仍以食堂後參班儒生使之收聚擧案以來則今聞不參食堂之幼學混捧擧案云若此則到記試取名實不副旣捧之擧案雖不必査拔旣關後弊亦違傳敎本意當該承旨推考泮長之不有文跡任其混呈亦不可無飭當該大司成亦爲推考命退諸臣以次退出
정조 12년
傳于權曰吏曹參議持秋夕祭報府入侍
정조 12년
傳于權曰晩炎猶未快褪到記試取當於過秋夕後爲之令成均館知委諸生處俾無等待之弊
정조 12년
以鄭義誠囚單子傳于趙鼎鎭曰付過放送
정조 12년
以開城留守狀啓宗廟薦新松耳今年節序比前稍晩限內不得封進惶恐待罪事傳于趙衍德曰勿待罪事回諭
정조 12년
權以景慕宮都提調意啓曰太常所進生栗今方薦新於本宮而宮苑生栗姑未成熟將待熟薦獻之意敢啓傳曰知道
정조 12년
權以弘文館言啓曰新除授副修撰尹羽烈卽爲牌招察任何如傳曰允
정조 12년
權以內醫院都提調意啓曰年例燕貿唐藥材依昨年磨鍊別單書入之意敢啓傳曰知道
정조 12년
趙鼎鎭以禁衛營言啓曰本營中軍柳鎭恒身病猝重勢難察任改差何如傳曰允
정조 12년
戊申八月十一日辰時上御誠正閣輪對官入侍時右承旨權記事官金孝建李相璜金祖淳掌苑奉事李景壽瓦署別提尹光柱平市直長柳範休造紙別提慶邦運以次進伏訖上命輪對官進前奏職姓名景壽進對上下詢所懷景壽曰所懷則無矣光柱邦運等以次進奏如右範休進對上曰汝父方在何處範休曰方下鄕矣上曰日前除職後將爲供仕否範休曰伏蒙無前之異恩故以上來肅謝之意書報而尙無消息矣上命書傳敎曰日前見農形狀本南關之稍勝果如狀辭亦甚多幸今日之雨稍過本道則去月快晴以後更無成霖之患乎北關農形近更詳聞乎竝令參量邑報仍具意見狀聞事分付秋序已深深北道里絶遠及今發巡可免後時日前申飭之後發行形止亦令廟堂斯速關聞草記命退諸臣以次退出
정조 12년
戊申八月十一日酉時上御重熙堂坐直承旨入侍時左副承旨趙衍德記事官金孝建李相璜金祖淳吏曹參議徐鼎修以次進伏訖上曰王大妃殿湯劑都承旨與醫官相議製入事分付賤臣承命出傳又命書傳敎曰王大妃殿進御加味正氣散一貼煎入命退諸臣以次退出
정조 12년
權啓曰明日聖節望闕禮依例爲之之意敢啓傳曰知道
정조 12년
傳于趙衍德曰前原春監司入侍
정조 12년
有政吏批判書吳載純進參判金憙進參議徐鼎修進行左承旨趙鼎鎭進以李殷模爲副校理宋翼孝爲副修撰鄭東觀爲忠淸左道京試官兼持平單鄭東觀
정조 12년
兵批判書李在簡參判具㢞參議宋鍈病參知柳誼入直進左副承旨趙衍德進副護軍權裕副司直宋載經尹師國金載順南鶴聞李鼎揆柳協基尹致性柳星漢竝單付
정조 12년
傳于趙衍德曰瑞山郡守令該曹口傳差出
정조 12년
吏曹口傳政事以具庠爲瑞山郡守
정조 12년
傳于趙衍德曰未下直閫帥守令一兩日內辭朝
정조 12년
兵曹以金相玉爲禁衛中軍
정조 12년
慶尙監司狀啓七月令藥材山藥節序差早限內不得封進惶恐待罪事傳于趙衍德曰勿待罪事回諭
정조 12년
趙衍德以吏曹言啓曰今此各陵秋夕祭獻官時無職名人令該曹口傳付軍職何如傳曰允
정조 12년
兵曹口傳政事副司直李義弼
정조 12년
權以禮曹言啓曰卽接齊陵令所報則今初十日大雨本陵陵上曲墻自艮方至巽方四十四尺許竝與地臺石頹圮云莫重陵寢有此曲墻頹圮之患慰安祭當爲不卜日設行矣秋夕節享旣隔二日則禮宜兼告而香祝今已下去令藝文館卽速改撰趁期下送以爲兼行之地前去香祝令本陵官還爲上送于香室淨潔處燒火本曹堂上郞廳依例進去奉審後稟處何如傳曰允前送香祝勿爲上送與追送祝帖行祭後一體望燎事分付可也
정조 12년
戊申八月十二日巳時上御重熙堂左副承旨與前原春監司入侍時左副承旨趙衍德記事官金孝建尹行任金祖淳前原春監司金載瓚以次進伏訖上曰其間好在否載瓚曰將母好過而來矣上曰道內農形何如載瓚曰嶺西則免歉而嶺東則數三邑未免凶年亦不過於慘歉矣上曰道內有弊端可奏之事乎載瓚曰洪川縣免稅米以錢代納事臣於昨年狀聞而廟堂回啓只以今年條許施矣蓋該邑免稅米不過爲二百石而該邑處在山峽以其轉輸爲弊以錢代納爲三十年之久矣己亥年自本廳更令本色上納每當上納之時山面居多船所絶遠遠則爲二百餘里近不下百餘里擔負顚倒動費六七日往返一石之納其費三倍山僻小民殆不聊生此已萬萬矜悶而原州免稅則以遠江之故年前許令代錢洪川則尙責本色船運之弊原洪無異而道里險遠洪尤甚焉一則代錢一則本色者實非一視之政該邑民人之尤爲呼冤其勢固然且況爲弊大關民命今依原州已施之例永許代納何如上曰前例旣如此本色上納不過中間創始之例旣聞之後何可膠守且與正稅有異依昨年狀請自今年代錢上納以此定式之意分付該廳該道可也出擧條載瓚曰臣以通川郡邑弊之最爲切急者有所仰達者矣通川詳定會減之例與他邑不同大小公用之應入於詳定者太半不入旣不入於詳定會減則不得不自本邑自備責應漸至於莫可支堪故屢十年前或自官別備或募民納錢以三千兩本錢名曰雇馬錢散債民間什三生殖一以爲蔘貢價添補之資一以爲詳定外公下之資矣自癸甲以後絶戶居多指徵無處一千餘兩則報營蕩債只二千餘兩本錢取利經用而此亦逃故參半隣族莫保目下民弊已無可言而況以一年應用較之一年利條則每年不足幾爲五分之三四故公用之時轉貸富民因爲不報數年之內加下已過千餘兩以此之故官民俱竭支保沒策及今矯救不可少緩而生財給代實無其路今若以詳定中當入而不入者一從他邑例竝自詳定會減雇馬錢則只爲蔘錢添補之需則庶可爲一分少紓之道令廟堂稟處何如上曰邑弊旣至於此小民之受困可知蘇革之擧在所不已出擧條令廟堂稟處可也出擧條命退諸臣以次退出
정조 12년
戊申八月十二日未時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上命書傳敎曰屢日申飭尙不出肅科事雖有情勢云而此無異於往役事件各異事體所在極爲駭然忠淸道京試官沈能翼爲先罷職其代政官牌招開政差出又命書傳敎曰王大妃殿進御一錢重人蔘粟米飮停止加味六和湯一貼煎入命退諸臣以次退出
정조 12년
兼都承旨沈豐之藥院直行左承旨趙鼎鎭坐右承旨權坐直左副承旨趙衍德坐右副承旨尹行元坐同副承旨洪仁浩坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
趙鼎鎭啓曰同副承旨洪仁浩今日不爲仕進卽爲牌招何如傳曰允
정조 12년
傳于權曰十五日眞殿當爲行祭明日齋宿處所依例爲之事該房知悉
정조 12년
傳于洪仁浩曰明日出宮門路以協陽門爲之
정조 12년
傳于權曰右承旨與下直守令入侍
정조 12년
傳于洪仁浩曰坐直承旨持留院公事入侍
정조 12년
吏曹堂上前望單子入之參判李在學參議李時秀落點
정조 12년
禮曹參判前望單子入之趙尙鎭落點
정조 12년
吏曹口傳政事敦寧都正單趙鎭寬
정조 12년
兵曹口傳政事副司直徐有防徐鼎修
정조 12년
兵曹口傳政事以趙蒙錫爲五衛將同知單柳戇
정조 12년
以寶劍望筒傳于趙鼎鎭曰在外及未肅拜懸頉摠管許遞前望單子入之待下批修正以入
정조 12년
摠管前望單子入之副摠管李得臣金載瓚李邦一李文德落點
정조 12년
趙鼎鎭啓曰新除授副摠管李得臣方在奪告身中何以爲之敢稟傳曰特爲蕩滌敍用俾知前習之沒緊妄度之無義仍令付軍職而新除授諸摠管牌招推移入直
정조 12년
以寶劍望筒傳于趙鼎鎭曰差祭摠管許遞前望單子入之待下批牌招察任
정조 12년
兵曹口傳政事副司直李得臣
정조 12년
都摠管前望單子入之西淸君煋李灃落點
정조 12년
以咸鏡監司啓本罪人李七奉等到配事傳于洪仁浩曰北關民事方在關心編配夥然實有添一貽弊之端富寧李七奉罪名至重自本道移配關西僻邑嚴飭保授俾無作弊穩城金麗寬移配南關稍實邑其餘北關罪人之除非不得擧論罪名外令該曹移配南關及西關罪人所無邑事分付
정조 12년
以黃海監司狀啓安岳郡改量田待年豐擧行事傳于洪仁浩曰經界之紊亂旣如許小民之從中受困可知聖人豈不以仁政自經界始垂訓乎然年豐而得人然後可以議到待明年無待廟堂知委如可爲之直以擧行之意具由先期狀聞後爲之事分付外此諸道最紊亂不得不改量處亦令道伯十分裁量狀聞稟旨事一體分付
정조 12년
權以吏曹言啓曰今此秋夕祭永祐園獻官金憙時無職名令該曹口傳付軍職何如傳曰允
정조 12년
權以吏曹言啓曰今此永陵秋夕祭獻官以趙尙鎭塡差矣今以禮曹堂上宗廟修改進去不得已刑曹參判金魯永改付標以入之意敢啓傳曰知道
정조 12년
刑曹啓目粘向前定州前牧使李壽鵬係是朝官移義禁府處之何如判付啓觀此該道査牒及本曹粘啓本事誠難處各人供招皆稱無一處修補無一石區處云云不用於公不入於私可以推知然則已入已之律不襯將入已之律稍可而將入已律無可施大抵自初下手於公穀勒出剩餘大是駭擧兺不喩卽此除良又有妄言之駭擧凌蔑之駭擧有此多般駭擧渠焉得免重勘三罪俱發各加一等不應得爲而爲者告身追奪正屬當題前牧使李壽鵬段本律良中施以三等之典事分付該府爲良如敎
정조 12년
戊申八月十三日辰時上御誠正閣右承旨與下直守令入侍時右承旨權記事官金孝建李相璜金祖淳瑞山郡守具庠以次進伏訖上命奏職姓名庠進對上曰予思舊日宮僚之誼心焉不忘今得相見亦云幸矣下去善爲之上曰都承旨使之入侍賤臣承命出與兼都承旨沈豐之偕入上命書傳敎曰王大妃殿進御加減養胄湯自今日限三貼煎入又命書傳敎曰秋夕隔日禮曹擧行堂上不備云參判實病勢難行公許遞前望單子入之待下批牌招察任命退諸臣以次退出
정조 12년
戊申八月十三日巳時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上命書傳敎曰觀此別單此三人須有提敎廷臣可以知此甄用之本意否則或忽於懲毖也或妨於提防也趙鎭寬事早欲拔出而施到至此者西藩事外政注一款在逝者爲難明之端而見誑之迹不待鎭寬之血書業已洞燭且與凶賊麟漢無異仇敵人孰不知大抵有此天地一部明義將賴以光明所以光明之方惟在於似此被汚人極置平地俾暴其本心於幽明然後人與鬼可能昭判豈非公私之益家國之幸乎且以大典法言之亦無勿彈冠束帶之文綽有收用之官職旣欲極出何借銓堂之手前府尹趙鎭寬敦寧府正除授如無窠加設口傳下批仍令當日謝恩趙蒙錫事入於別單過矣渠叔罪案出於善涉世三任統帥而吹噓者果何人乎貌類與不安等說亦出乎何口乎然謂之與聞逆謀同參逆節誠至冤極痛饋遺養賊一款亦在養賊在海南時此則又在逆節未判之前同饋諸人旣皆勿問而於渠獨拈出指名拿來盤問蓋欲大懲創故耳然於酌處只下本府以例杖施一次刑竄之邊遠渠若不死年前赦令必當首宥其子猶於年久後不必永棄況爲其姪者乎此等處明定界限人鬼又昭判前中軍趙蒙錫五衛將作窠令該曹口傳擬入居停之目烏可辭乎此過於偏黨所致其眼只知爲先正之孫不覺其向後難處況國榮顚末雖於微事細節予豈或不聞知德相該本草出於國榮使居間者正書直呈此人之不與此疏夫夫皆知且渠間經外補不擇木之罪罰已行矣況昨年春事聚舟中流一款無向上之心者固如此乎伊時欲爲甄拔而近可張大未果向筵見其子亦有下敎今何可持疑前府使柳戇同知除授如無窠加設口傳下批以吏兵批書入別單又命書傳敎曰日前亦以此意飭諭銓曹使之改書入蓋偶然不擬之人亦皆書入則在其人反若有累此豈屢飭之本意以吏曹言之文臣十人中除具庠則爲九人而其中李東顯所遭果何事也若以壬辰間事至今坎坷云則書入於此中尤豈成說乎前此若有別罪則丙申以後事予豈不知李東顯名字別單中抹下蔭爲六人而其中任靖周李獻祐亦有何罪而書入於此秩乎此亦抹下其外書入四人者亦未知爲何罪亦不知爲幾寸且考案逐名此外似有當入見漏者吏判事豈不該然今番擧措出於矯時正俗兼欲行多年不諧意不從欲之政則爲吏判者但當一心秉公對揚勤敎而不此之爲當入之人或多潛拔無累之人或多混錄潛拔者寧不冤乎混錄者寧不厄乎況此吏判意謂無雜心俾掌近日注措矣觀其擧行如是其錯誤誠非所知於平日此別單還給該曹政官待明朝牌招開政使之更加陶洗無若前日又復不謹此等詮堂宜施嶺海行遣使廷臣曉知預令知悉待朝入來擧行差祭亞三堂許遞前望單子入之待開門一體牌招參政命退諸臣以次退出
정조 12년
戊申八月十三日酉時上御重熙堂坐直承旨持留院公事入侍時同副承旨洪仁浩假注書趙台榮記事官李相璜金祖淳以次進伏訖上命讀各道狀啓及刑曹啓目仍書判付訖命退承史以次退出
정조 12년
兼都承旨沈豐之齋宿行左承旨趙鼎鎭齋直右承旨權齋宿左副承旨趙衍德齋直右副承旨尹行元齋宿同副承旨洪仁浩齋宿注書金孝建病一員未差假注書李貞運藥院直趙台榮齋直事變假注書尹寅基仕
정조 12년
洪仁浩啓曰吏曹假郞廳來言臺諫有闕政事取稟傳曰當日爲之
정조 12년
傳于沈豐之曰判尹入侍
정조 12년
大司諫前望單子入之徐鼎修落點
정조 12년
有政吏批判書吳載純參判李在學參議李時秀同副承旨洪仁浩進啓曰大司憲今當差出而擬望之人乏少外任竝擬何如傳曰允以李秉鼎爲大司憲曺允大爲大司成閔台爀爲慶州府尹
정조 12년
兵批判書李在簡進參判具㢞差祭參議宋鍈差祭參知柳誼入直侍衛進行左承旨趙鼎鎭進以李煜爲兼司僕將南志默爲慶尙左兵使副護軍李燁具綜副司直朴祐源僉知單柳孝源李鴻運爲慶尙左水使副司直李弘稷宋載岳爲南漢留營別將崔䄷李弘稷爲僉知
정조 12년
權以吏批言啓曰忠淸左道京試官鄭東觀呈狀內矣身偏母素患貞疾當此換節之交兼以毒感一倍添劇眞元澟綴萬無一刻離捨之勢云故屢次退却無意出肅試期迫頭不可不變通今姑改差何如傳曰館職力辭雖以乞暇爲說而試役規避極涉無義不以玉堂自居云則以兩司爲京試官者亦有其人矣又以爲不嫺功令云爾則近來抄啓試作漸就刮目以此以彼大關事體不可循例改差所當重勘旣稱親病姑從末勘施以罷職之典其代今日政各別擇差待下批明日辭朝可也
정조 12년
吏批再政以李庚運爲忠淸左道京試官金相定爲蔚珍縣令李義進爲造紙別提兼掌令單李庚運
정조 12년
傳于沈豐之曰在外大司憲許遞前望單子入之
정조 12년
權以禮曹言啓曰明日宗廟永寧殿永禧殿景慕宮修改時本曹堂上分進而判書李秉模齊陵陵上曲墻有頉處奉審事進去宗廟永寧殿景慕宮則臣尙鎭兼進永禧殿修改參議李奎緯當爲進去而身病猝重萬無進參之勢令政院稟旨擧行何如傳曰判書參議許遞前望單子入之待下批牌招察任
정조 12년
禮曹判書參議前望單子入之李文源朴天衡落點
정조 12년
刑曹判書前望單子入之金尙集落點
정조 12년
權以景慕宮都提調意啓曰太常所進紅杮今方薦新於本宮而宮苑紅杮結實不過十餘箇亦無成熟之望莫重薦新無以擧行不勝惶恐之意敢啓傳曰知道
정조 12년
尹行元以賑恤廳言啓曰因漢城府民家頹壓別單判付內依此別單卽爲題給事分付該廳其中數間草舍如非一分完二分頹則竝在勿問中判尹筵稟定式之後如是抄啓雖似無怪此等殘戶不可膠守今番則二三間民戶之頹圮者勿較完頹大小一體周恤部官親執擧行俾無不均之弊判堂入侍親承筵敎以此另加申飭事命下矣東部字內民家頹壓八戶西部字內民家頹壓四十八戶南部字內民家頹壓七戶北部字內民家頹壓十八戶合八十一戶每戶恤典各錢二兩式依例題給之意敢啓傳曰知道
정조 12년
權以禮曹言啓曰本曹郞廳六員內正郞鄭最成正郞李鎭宅俱爲差祭正郞金鑧佐郞安鳳來監試初試照訖講一二所進去佐郞朴興福奉命在外佐郞權漢緯兼史入直本曹時無仕上直之員假官一員令吏曹差出以爲入直之地何如傳曰允
정조 12년
趙鼎鎭以訓鍊都監言啓曰本局從事官四員內鄭大容奉命在外李良會金恕行權彝性俱爲差祭今日省記無以推移依例以把摠代直之意敢啓傳曰知道
정조 12년
戊申八月十四日卯時上詣摛文院齋宿入侍時兼都承旨沈豐之行左承旨趙鼎鎭右承旨權左副承旨趙衍德右副承旨尹行元同副承旨洪仁浩記事官金孝建假注書趙台榮記事官李相璜金祖淳一提學金鍾秀檢校提學吳載純檢校直提學徐有防檢校直閣鄭東浚待敎尹行任以次隨駕上具翼善冠衮龍袍乘輿出協陽門命書傳敎曰秋夕祭香祝姑未傳香云祗迎後當詣齋所該房知悉詣仁政殿階下降輿就板位敎曰各陵獻官以下諸執事以次入就班行事分付豐之承命出分付獻官李致中等進前就列上曰該房承旨以次傳香也豐之詣月臺傳香致中等奉香祝降過前路上鞠躬祗迎訖命書傳敎曰承旨分詣受香所奉審摘奸以來上乘輿詣摛文院降輿陞座敎曰吏兵判入侍吏曹判書吳載純兵曹判書李在簡進伏敎載純曰昨見傳敎後沈滯人盡爲抄出乎載純曰亞三堂今始入來故方欲相議停當矣上曰與曾經吏判人相議可否善爲抄錄而無或有當入而不入不當入而入之之弊可也在簡曰兼司僕將李健秀方在前任任所未及上來輪番之任不可久曠今姑改差何如上曰依爲之出擧條在簡曰新除蔚山兵使柳孝源以親病甚重方有呈狀且聞明年則親年爲七十當爲遞來云數遞誠可悶矣命書傳敎曰今聞兵判言目下情理之外數遞之弊不可不念旣有申大謙已例慶尙兵使柳孝源改差其在孝理之政前帥情理亦不可不念近地閫帥中差代卽令除辭朝赴任又命書傳敎曰凡於公會每多晩到今日又有請推事體所在極爲駭然別雲劍李文源從重推考上曰判尹入侍漢城判尹金尙集進伏奏曰頹戶恤典係是曠絶之特恩德意所及孰不感歎而第以無限定之故一番雨下頹壓之報各部齊到視若常事莫重恩典將未免屑越此後則每年夏節若値大潦雨之時各其部官遍審坊內一次修報以爲轉聞之地或有全家頹壓之類則毋論四節隨卽報來恐合事宜故敢達矣上曰依爲之大雨則勿拘一次之限可也出擧條以漢城府民家頹壓恤典別單命書傳敎曰依此別單卽爲題給事分付該廳其中數間草舍如非一分完二分頹則竝在勿論中判尹筵稟定式之後如是抄啓雖似無怪此等殘戶不可膠守今番則二三間民戶之頹圮者勿較完頹多少一體周恤部官親執擧行俾無不均之弊判堂入侍親承筵敎以此另加申飭命書傳敎曰刑曹判書前望單子入之待下批牌招察任命退少頃命仁浩進伏書傳敎曰觀此吏曹別單其中金復休黃樟一是遭制以過葬在鄕而伊時原情不言本事者一是吏郞宣諡未及上京者向來李普天等區別時未及竝擧其爲斑駁莫甚於是事實旣如此則銓曹自可照他例擬望不必混錄於別單姓名抹下原別單更爲修正以入事分付上曰新除授慶尙左水使待開門辭朝出榻敎日暮時至鼎鎭跪告環衛軍兵懸燈取稟上曰知道行禮時至上乘輿詣瑞暉門內降輿入眞殿自內行禮少頃出乘輿由崇範門出仁政門入協陽門還內諸臣退出
정조 12년
兼都承旨沈豐之藥院直左承旨權坐右承旨趙衍德坐直左副承旨尹行元坐右副承旨洪仁浩坐直同副承旨李東顯未肅拜注書金孝建病一員未差假注書李貞運藥院直趙台榮仕直事變假注書尹寅基仕
정조 12년
權啓曰備邊司郞廳來言今日賓廳日次而無時急稟定事不得來會云矣敢啓傳曰食後來會
정조 12년
權啓曰吏曹假郞廳來言承旨有闕政事取稟傳曰當日爲之
정조 12년
傳于尹行元曰左副承旨入侍
정조 12년
大司憲前望單子入之趙鼎鎭落點
정조 12년
權啓曰明日大駕詣慶熙宮後王大妃殿惠慶宮問安何承旨進去乎敢稟傳曰同副承旨進去
정조 12년
洪仁浩啓曰慶尙左水使南志默移拜本道左兵使除辭朝赴任事命下矣密符則以前任左水使所佩密符仍佩而諭書則安寶使院吏齎傳何如傳曰允
정조 12년
有政吏批判書吳載純參判李在學參議李時秀左承旨權進以李義綱爲承旨宋載經爲判尹徐有隣爲分內醫院提調故正郞閔百亨贈吏參例兼故縣監閔承洙贈吏議以上慶州府尹閔台爀兩代追贈
정조 12년
兵批判書李在簡進參判具㢞參議宋鍈病參知柳誼入直進右副承旨洪仁浩進以金宗洙尹昌垕韓錫地尹致垕張齊白爲僉知申尙權爲五衛將副司直李秉鼎李奎緯金楗爲僉知
정조 12년
傳于權曰新除授承旨在外人許遞今日政差出
정조 12년
傳于權曰洪州牧使今日政差出
정조 12년
吏批再政以李東顯爲承旨李義弼爲洪州牧使
정조 12년
大司諫徐鼎修啓曰臣之鹵莾巽軟本不近似於淸朝耳目之任而從前屢叨醜拙畢露此固臣已試蔑效之地也況於年前待罪喉院時三司懲討之啓至有焚草之命而臣旣不能碎首爭執終未免隨衆奉行至今追思愧汗浹背伊時院僚之入臺者擧皆引此自劃輒蒙體諒則今臣處義實無異同且以見職言之臣未嘗通擬照望而特以臣已經三銓政曹混錄於前望之中誤恩又下於常格之外臣何敢視若曾經晏然自居乎以此以彼不可一刻蹲據也決矣請命遞斥臣職答曰勿辭
정조 12년
洪仁浩啓曰大司諫徐鼎修一日再啓煩瀆退待物論矣敢啓傳曰知道
정조 12년
以鄭東敎李良會李周憲洪樂敎李東鉉囚單子傳于洪仁浩曰付過放送
정조 12년
洪仁浩以吏批言啓曰新除授蔚珍縣令金相定方在職牒還授中誤以軍銜書入受點矣臣之不察之失不勝惶恐而金相定時未敍用何以爲之乎敢稟傳曰敍用
정조 12년
洪仁浩以兵曹言啓曰今此慶熙宮經宿時內外入直及巡邏等節依去七月初六日例擧行之意分付何如傳曰允
정조 12년
洪仁浩以訓鍊都監言啓曰本局中軍任嵂身病甚重勢難察任改差何如傳曰允
정조 12년
洪仁浩以刑曹言啓曰咸鏡道富寧定配罪人李七奉等到配啓本判付內北關民事方在關心編配夥然實有添一貽弊之端富寧李七奉罪名至重自本道移配關西僻邑嚴飭保授俾無作弊穩城金麗寬移配南關稍實邑其餘北關罪人之除非不得擧論罪名外令該曹移配南關及關西罪人所無邑事分付事判下矣依判下富寧李七奉令本道移配關西僻邑事發關分付穩城金麗寬南關利城縣移配其餘北關罪人之不得擧論外吉州定配他婢僞券盜賣罪人李衡在平安道殷山縣以吏曹書吏享官臨時換差罪人安命麟祥原郡私掘露棺罪人張溟翼三登縣明川定配穀物逋欠罪人趙國太順安縣鏡城定配私掘露棺罪人洪弼郁博川郡誣罔天聽罪人僧斗守价川郡非理立訟罪人奴莫奉江西縣富寧定配私掘露棺罪人朴勳宅宣川府會寧定配誣人淫行罪人崔昌徵孟山縣鍾城定配鑄銀隨從罪人李廷煥甑山縣穩城定配作拏衙中侵辱官長罪人崔允長三和府構誣官長罪人白伐男嘉山郡慶源定配以釜山別差倭人不能防守罪人崔昌謙成川府誣人不奔喪罪人朴永汶陽德縣慶興定配鑄銀隨從罪人朴守夏永柔縣吉州定配代射罪人崔天用本道南關端川府田結幻弄罪人任希祖高原郡明川定配官穀逋欠罪人金春起德源府假稱兩班侵虐百姓罪人李春三永興府田結幻弄罪人任德祖定平府富寧定配官錢偸食罪人金爾鼎安邊府敎子誣罔天聽罪人崔寅煥文川郡而關西南關罪人數少邑竝移定配所卽爲押送事發關分付于該道道臣之意敢啓傳曰知道
정조 12년
洪仁浩以義禁府言啓曰平安監司金履素査啓據刑曹粘目判付內定州前牧使李壽鵬三罪俱發各加一等不應得爲而爲者告身追奪正屬當題本律良中施以三等之典事命下矣李壽鵬今方待命卽爲拿囚而以不應得爲而爲之事理重律杖八十收贖奪告身三等放送之意敢啓傳曰知道
정조 12년
戶曹啓目粘扶安縣稅船致敗該將校監色等待用刑嚴刑懲礪至於濫載一款四十餘石雖曰不多過千石則一般又以船隻不完爲言則以此以彼不可無罪當該守令令本道指名現告拿問處之何如判付啓依允爲旀都監船隻之弊可勝言哉作奸由此愆限由此守令莫敢操切方伯亦莫敢誰何不革其規無以蘇弊而船費穀物之本營用處未必盡歸於私橐乙仍于卿於向筵雖有陳白未卽許施是如乎然而救其弊之方亦豈無之且況近來有司之臣多拘顔私愆限守令不以法勘斷至於船漢輩之憑藉訓局公文許久逗留特次第事自今年愆限處這卽論罪無或饒貸事本曹與惠廳知悉爲旀訓局船逗留之弊釐正事領相方帶該營都提擧卿亦兼管餉色提擧議于都提擧明日具意見更爲回啓爲良如敎
정조 12년
大司憲趙鼎鎭疏曰伏以居諸迅駛文禧廟禫月已過今當中秋之節又有臨詣之命仰惟聖懷悼傷撫時冞切仍伏念臣以人則至無似也以族則至不幸也危蹙之蹤偏荷曲庇而得有今日羞憤之心如蒙不潔而忍廁周行噫在廷諸臣無大無小俱是我殿下陶甄中物也譬如陽春布澤陰谷枯荄靡有不鼓舞動蕩於太和元氣之中而若其喣濡而培植之覆燾而生成之者歷數今往豈有如臣山恩海德旣至厚也又至渥也非臣齟齬文字所敢形容而最是許解銓銜俾伸廉防旋移喉司別是鄭重在公四十有五日偏霑雨露長依日月臣是何人叨此異數隕結之忱惟有淸涕華顯之塗更有何望而乃者憲長特授之命又下於在院之時身在闕中急於叩謝章皇肅命殆若固有滿心惶恧無地自容不稱之職不可以暫出而仍據也審矣且臣見任之通擬在於宇賊參政之日以臣平日憤嫉之心每有此望刋改之願今叩是職羞忿倍切卽此一款亦爲臣必辭乃已之端玆敢冒入文字仰暴肝膈伏乞聖慈諒臣由中之懇將臣職名亟行鐫削仍治臣瀆擾之罪以肅頹綱以遂微諒千萬幸甚臣雖不以憲職自居而當此義理湮晦悲冤弸積之日名以法官泯默無言決非臣分之所敢出而況臣公私惋痛之心比他人百倍者乎嘻噫痛矣環東土衣君食君之人語及五九月事莫不叩心痛骨叫天呼地以思其必報而歲月徒邁讎賊自在玩愒因循將至於國不國人不人思之及此寧欲無吪今日國人皆曰可殺者醫媼也宇偉也而上自公卿以至韋布臚列其窮天極地之罪者山竹旣罄海波欲渴臣不欲更汚筆舌而以宇鎭包藏之逆心爲鞫庭顧瞻之凶供至於他日二字其所締結凶徒綢繆暗地者言之膽隕思之心驚而反使已結案之妖賊戴頭海島輿情憤惋已無可言而國家隱憂容有其極至於時偉則千罪萬惡夫人而言之夫人而知之矣臣所絶憤而絶痛者無所知識而陰售闔捭之術有甚依藉而竊賣誘䝱之權爲親戚知舊者其孰不畏之憂之而不料其行凶作賊如彼其叵測也宇賊之閃祕妖慝不待再昨冬逆節之現發而同朝斥絶之心猶恐爲累渠獨何心互相來往作爲羽翼謂人莫知外若相絶及夫擬帥之眞臟露而陰陽牢籠之態縱欲自欺天可欺乎於是乎遇邦慶而有不滿之言當定號而有太早之言惟其蓄於心者有素而所以發於言者如此擧世喧傳大小同仇罪犯至重公議莫嚴毋論有證無證已覈未覈此何等悖逆此何等關係尙可一日容貸於覆載之間乎伏願殿下亟揮乾斷三司所請諸賊待用刑一竝拿來嚴覈夬正王法以洩神人之憤焉噫臣家以簪纓舊族所傳者忠孝而往年有逆翰之變爲一門難洗之羞不意今日又有時偉者出隴西士夫之恥古有先獲輔氏別族之知臣實自愧今忝言地始以沬血之忱略效斷腕之義慙憤交中無以自措臣無任屛營祈懇之至答曰省疏具悉懲討事雖出別族之意何必煩瀆見任引義事過矣年前一宮官以此處義亦以爲過矣通塞爲第三堂者雖主之旣有長堂之參政則未必必遞勿辭行公
정조 12년
大司成曺允大疏曰伏以日月易流文禧廟禫祀奄過一天之讎怨未復三年之禮制已闋伏惟聖情疚傷益復如新而臣民痛霣曷有其極伏況臣以雷肆舊踪病滯鄕外未克趨參於哭班之末義分都虧悲冤倍切仍伏念臣向蒙恩暇歸見病父父子相對感祝洪私而臣父之病涉夏彌苦進退無常形神盡脫氣息澟綴臣之情理實無離捨之勢而臣又重患毒痁三朔危篤末由復路尙此遲遲臣父之病近幸少可臣之賤疾亦有分減擔舁作行來伏私次而離發以後病狀越添寒熱迭作鎭日如期委頓床笫不省人事種種危惡之症不敢縷陳而時月之間差復難期不意國子新命遽下此際臣誠惝怳震越莫省攸措噫臣本以鹵下之質猥蒙拂拭之恩前後歷揚罔非踰涯居常愧凜若隕淵谷而至於師儒之職地望自別責任尤重苟非學識足以矜式士林文華足以足權衡功令則不可以冒據也審矣惟是之故前此見叨是任者雖才華聲望綽然有裕猶且逡巡辭巽則如臣無似不宜冒玷之狀卽是天鑑之所俯燭今此誤恩奚爲而及於臣也臣雖欲感激恩命唐突承膺其於辱名器而累聖簡何哉矧今目下病情雖於房闥之間萬無起動之望玆敢略陳短章仰瀆崇嚴伏乞天地父母俯垂矜憐亟削臣職以重公器以安賤分仍使臣俾得旬月調息以卒生成之澤千萬幸甚臣無任屛營祈懇之至省疏具悉爾其勿辭察職
정조 12년
兵曹以李東曄爲訓鍊都監中軍
정조 12년
戊申八月十五日未時上御重熙堂左副承旨入侍時左副承旨趙衍德假注書趙台榮記事官李相璜金祖淳原任直提學鄭民始以次進伏訖上曰兼史使之入來衍德曰記注官金鳳顯今方入直本司只有記事官李宗烈一人矣上曰戶曹當該郞廳竝拿處出榻敎命退諸臣以次退出